In die begin was die Woord daar, en die Woord was by God, en die Woord was self God. Hy was reeds in die begin by God. Alles het deur Hom tot stand gekom: ja, nie ’n enkele ding wat bestaan, het sonder Hom tot stand gekom nie. In Hom was daar lewe, en dié lewe was die lig vir die mense. Die lig skyn in die duisternis, die duisternis kon dit nie uitdoof nie.
Anders as meeste mense, geniet ek dit vreeslik om oor Kersfees te werk. Dit is vir my – saam met Paasfees – van die mooiste tye in die Kerkjaar. Ons sing pragtige Kersmusiek. Ons kan die kerkgebou mooi opmaak. En die verhaal van Kersfees! Van engele wat verskyn, drome, ’n baba in ’n stal, herders, sterrekykers. . .
Vergeet vir ’n oomblik die kerstonele met Josef en Maria wat tevrede staar na ’n babatjie wat salig slaap. Sien in jou geestesoog eerder die verhaal van ’n jong meisie wat swanger raak voordat sy getroud is – in ’n diep patriargale samelewing, waar vrouens se eer in hul reinheid lê en hul waarde bepaal word deur hul hubaarheid. In ’n samelewing waar haar verloofde nie net die verlowing kan verbreek nie, maar waar sy op ’n gruwelike manier ter dood veroordeel kan word as dit bekend raak dat sy buite die huwelik swanger geraak het.
Die verhaal van Jesus se geboorte is die verhaal van twee hawelose mense sonder heenkome. Mense vir wie hul eie familie nie eers ’n gaatjie kon maak nie.
So hulle eindig tussen diere. In ’n stal. Wat lyk soos ’n stal en ruik soos ’n stal. Dis nie higiënies nie. Daar is nie dokters of vroedvroue of skoon water en warm lappe nie.
Plus, hulle leef in ’n reinheidskultuur, met allerhande wette oor hoe alles gewas moet word, oor hoe jy self onrein word wanneer jy met sekere goed in aanraking kom – selfs godsdienstig onrein.
En die politieke magte woel. Die Romeine het die land ingeneem, almal veg om mag, daar is ’n gespartel om posisie wat die ANC se afgelope vergadering na ’n kinderpartytjie laat lyk.
Maar weet jy wat? Broosheid is nie swakheid nie. Om broos te wees, is van die dapperste, moedigste dinge wat ons kan doen.
En God word broos. God word volledig deel van ons realiteit. Word ’n babatjie, onder die mees kwesbare omstandighede wat jy jou kan indink.